Diari Oficial de la Generalitat Valenciana


Sumari del DOGV 9527, del 06-02-2023 (2023/1146)

RESOLUCIÓ de 2 de febrer de 2023, de la Vicepresidència i Conselleria d'Igualtat i Polítiques Inclusives, per la qual s'aprova el III Pla d'inspecció dels serveis socials de la Comunitat Valenciana per al període 2023-2026.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9527

Data del DOGV
:   06-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1146


Data del document
:   02-02-2023

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Descriptors 

:   * Vicepresidència i Conselleria d'Igualtat i Polítiques Inclusives
    * programa d'actuació
    * assistència social

RESOLUCIÓ de 2 de febrer de 2023, de la Vicepresidència i Conselleria d'Igualtat i Polítiques Inclusives, per la qual s'aprova el III Pla d'inspecció dels serveis socials de la Comunitat Valenciana per al període 2023-2026. [2023/1146]  
I  
  
De conformitat amb l'Estatut d'Autonomia de la Comunitat Valenciana, la Generalitat té competència exclusiva en matèria de serveis socials.  
Fent ús d'aquestes competències s'aprova la Llei 3/2019, de 18 de febrer, de serveis socials inclusius de la Comunitat Valenciana (DOGV 8491, 21.02.2019). Aquesta llei dedica el capítol I del títol VIII a la inspecció, el control de qualitat i el seguiment dels serveis socials. Així, en aquest capítol, en els articles del 127 al 133, es desenvolupa la funció inspectora que s'atribueix expressament a la conselleria competent en matèria de serveis socials.  
  
II  
  
L'estructura orgànica i funcional de la Generalitat s'estableix en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions (DOGV 8572, 17.06.2019) així com en el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019)  
D'altra banda, el Decret 170/2020, de 30 d'octubre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives (DOGV 8959, 24.11.2020) estableix l'òrgan de la Secretaria Autonòmica de Planificació i Organització del Sistema en el capítol IV al qual atribueix, entre altres, les funcions d'inspecció dels serveis socials en l'àmbit de la Comunitat Valenciana (art. 16.3)  
Finalment, l'Ordre 3/2021, de 30 de març, de 2021, de la Vicepresidència i Conselleria d'Igualtat i Polítiques Inclusives, per la qual es desplega el Decret 170/2020, de 30 d'octubre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives (DOGV 9053, 01.04.2021) indica expressament que de la Secretaria Autonòmica de Planificació i Organització del Sistema depén el Servei d'Inspecció de Serveis Socials, al qual correspon, entre altres, exercir la funció inspectora sobre les persones físiques o entitats que realitzen activitats de serveis socials en l'àmbit de la Comunitat Valenciana, així com sobre els centres o serveis, públics o privats, que desenvolupen aquest tipus d'activitats; comprovar el compliment de les normes vigents en la matèria; estendre, si és procedent, les actes d'infracció o obstrucció corresponents, i proposar, si escau, les mesures correctores o de sanció corresponents (art. 8.1.a).  
  
  
  
III  
  
La funció inspectora, per l'adscripció orgànica a la Secretaria Autonòmica de Planificació i Organització del Sistema, adquireix un caràcter centralitzat, amb capacitat d'actuació en les tres direccions territorials en les quals es descentralitza l'acció de la conselleria, i transversal, amb capacitat d'actuació en l'àmbit de totes les direccions generals en les quals s'organitza la conselleria.  
Pels seus objectius bàsics, la funció inspectora adquireix un caràcter instrumental, això és, està dirigida a servir de font d'informació, verificació, comprovació i proposta al conjunt d'òrgans que formen l'estructura de la conselleria, una informació que aquests òrgans necessiten per l'acompliment millor de les seues respectives competències.  
El caràcter centralitzat, transversal i instrumental del Servei d'Inspecció obliga a una tasca de coordinació i col·laboració amb els òrgans directius i la resta d'unitats orgàniques en què s'estructura la conselleria.  
L'amplitud de recursos i d'aspectes susceptibles d'inspecció en l'àmbit dels serveis socials i l'extensió territorial de la Comunitat Valenciana fa necessària i imprescindible la tasca de delimitar i determinar objectius pluriennals i anuals segons els criteris i els principis de la planificació. Una tasca de planificació que ha de possibilitar l'eficàcia i l'eficiència millors del Servei d'Inspecció, i que per la seua naturalesa pren dos nivells, un de caràcter públic i pluriennal, i un altre de caràcter reservat i anual.  
En el primer nivell s'elaboren els plans d'inspecció pluriennals, en els quals s'estableixen els criteris d'actuació, es fixen i prioritzen els objectius d'índole general i s'explicita la metodologia de les actuacions d'inspecció. Tot això amb la finalitat tant d'assentar la funció inspectora dins dels paràmetres de la planificació com de donar resposta a l'obligació de transparència establida en l'article 9.3.2.j de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
En el segon nivell s'elaboren els programes anuals bàsics d'inspecció en els quals es concreten els objectius i els recursos per inspeccionar i es determina el calendari per a efectuar les actuacions d'inspecció. Tot això amb la finalitat tant d'organitzar la tasca inspectora dins dels paràmetres de la planificació com de donar resposta a l'obligació de reserva establida en l'article 12 de la Llei 2/2015 de transparència, bon govern i participació ciutadana, abans esmentada.  
D'aquesta manera, l'article 130.2 de la Llei 3/2019 estableix que «la conselleria competent en matèria de serveis socials aprovarà el pla d'inspecció i les programacions anuals, que contindran els objectius que s'han d'aconseguir, els àmbits d'actuació, les accions que cal desenvolupar i el termini previst per a l'execució d'aquestes».  
  
  
IV  
  
Per la Resolució de 27 de desembre de 2018, de la Vicepresidència i Conselleria d'Igualtat i Polítiques Inclusives, es va aprovar el II Pla d'inspecció dels serveis socials de la Comunitat Valenciana per al període 2019-2022. Una vegada transcorregut el període per al qual estava establit el II Pla, cal fer les valoracions necessàries per a fonamentar els canvis necessaris de cara al III Pla d'inspecció.  
Continua valorant-se com a correcta l'articulació que s'estableix en els dos nivells de planificació com són el Pla d'inspecció, de caràcter pluriennal, i el programa anual bàsic d'inspecció, de caràcter anual per a cadascun dels anys naturals que comprén el pla. Aquesta articulació correcta és possible per la flexibilitat de tots dos instruments de planificació, tant a l'hora de reconfigurar les línies d'intervenció previstes en el Pla com a l'hora de reordenar les prioritats en els programes anuals i poder anar incloent aquelles actuacions de caràcter imprevist.  
  
Quant a les línies d'actuació recollides en l'apartat 6 del II Pla es considera necessari ajustar-les per a dotar-les de major claredat i plasticitat alhora. L'experiència en aquest II Pla ha sigut que com que en són moltes les fonts de propostes de les accions d'inspecció i molts els motius i els objectius que es pretenen amb aquestes accions es complica en excés el treball d'ordenació posterior amb criteris comuns. Amb la finalitat de no dispersar innecessàriament la possible ordenació d'aquestes accions en els programes anuals bàsics es considera necessari simplificar-les i organitzar-les en tres línies bàsiques:  
Una línia 1 en la qual s'incloguen totes les accions d'inspecció de caràcter previsible a l'hora d'elaborar el programa anual bàsic corresponent. Una línia amb tres nuclis de proposta principals: la provinent dels òrgans directius amb caràcter ordinari, la provinent de les noves autoritzacions i la provinent del mateix Servei d'Inspecció. L'ordenació d'aquestes propostes per categories segons els motius de la inspecció es farà posteriorment i com que aquest és un factor canviant d'un any a un altre no es predetermina.  
Una línia 2 en la qual s'incloguen totes les accions d'inspecció de caràcter imprevisible a l'hora d'elaborar el programa anual bàsic corresponent, però que és necessari anar incorporant en aquest de manera extraordinària. Una línia amb dos nuclis de proposta principals: la provinent dels òrgans directius amb caràcter extraordinari o sobrevingut i la provinent de la presentació de denúncies.  
Una línia 3 en la qual s'incloguen totes les accions destinades a la millora en el funcionament del Servei d'Inspecció tant pel que fa a la formació del personal inspector com respecte de l'organització i logística del Servei.  
S'elimina, doncs, la línia establida en el II Pla de desenvolupament de campanyes específiques i s'inclourà, quan escaiga, en la línia 1 d'actuacions ordinàries com un possible criteri a l'hora d'ordenar les propostes. S'elimina, també, el criteri d'organització de les actuacions d'inspecció de comprovació de requeriments, ja que en la majoria dels casos pot subsumir-se en altres criteris o en el cas de ser el motiu específic s'inclouria en una categoria pròpia dins de les propostes del Servei d'Inspecció. Es fusionen els dos criteris d'actuació, com són el de noves autoritzacions i el d'autoritzacions per modificació substancial per ser coincidents, i es passen a la línia 1 per disposar d'un coneixement immediat i actualitzat d'aquestes autoritzacions la qual cosa permet establir el calendari d'inspecció amb caràcter ordinari.   
  
D'aquesta succinta valoració de les línies bàsiques d'actuació es desprén la nova estructura en la qual s'organitzaran els programes anuals bàsics del III Pla d'Inspecció segons pot veure's en l'apartat 5 de l'annex.  
  
  
V  
  
Per tot el que s'ha exposat, i en virtut de les atribucions conferides pel Reglament orgànic i funcional de la Vicepresidència i Conselleria d'Igualtat i Polítiques Inclusives, resolc:  
  
Primer  
Aprovar el III Pla d'inspecció dels serveis socials de la Comunitat Valenciana 2023-2026, que es conté en l'annex I.  
  
Segon  
Publicar aquesta resolució en el Diari Oficial de la Generalitat Valenciana, amb l'advertiment que esgota la via administrativa i s'hi podrà interposar en contra un recurs potestatiu de reposició davant la vicepresidenta del Consell i consellera d'Igualtat i Polítiques Inclusives, en el termini d'un mes, o ser impugnada directament davant l'ordre jurisdiccional contenciós administratiu.  
  
València, 2 de febrer de 2023.- La vicepresidenta del Consell i consellera d'Igualtat i Polítiques Inclusives: Aitana Mas Mas.  
  
  
ANNEX I  
III Pla d'Inspecció de Serveis Socials   
de la Comunitat Valenciana 2023-2026  
  
1. Òrgan responsable  
Correspon a la Secretaria Autonòmica de Planificació i Organització del Sistema a través del Servei d'Inspecció de Serveis Socials, la funció inspectora dels serveis socials.  
En cas de modificació de l'estructura orgànica i funcional de la conselleria competent en matèria de serveis socials durant el període de vigència d'aquest, s'atribuirà expressament la funció inspectora a un òrgan superior que haurà de garantir-ne el caràcter centralitzat i transversal, això és, amb competència per a actuar en tots els àmbits territorials i sectorials en què s'organitze la conselleria.  
  
2. Àmbit d'aplicació  
2.1. Àmbit territorial  
La funció inspectora s'estén al territori geogràfic de la Comunitat Valenciana i a aquells centres i serveis que, tot i estar físicament situats fora del territori de la Comunitat Valenciana, atenen persones d'aquesta Comunitat per acords subscrits amb l'Administració de la comunitat autònoma corresponent i, en aquest últim cas, sempre en coordinació amb els serveis d'inspecció d'aquestes.  
  
2.2. Àmbit subjectiu  
La funció inspectora s'estén a les persones físiques o entitats que realitzen activitats de serveis socials en el territori de la Comunitat Valenciana, així com sobre els programes, serveis i centres públics o privats que desenvolupen aquest tipus d'activitat.  
  
3. Temporalitat del Pla  
Aquest pla d'inspecció té un caràcter pluriennal i està dissenyat per al període comprés pels anys 2023 al 2026 tots dos inclusivament.  
  
  
4. Objectius i funcions  
És objecte d'aquest pla sotmetre les actuacions inspectores en serveis socials als criteris de planificació i programació establits en l'article 130 de la Llei de serveis socials inclusius.  
Al Servei d'Inspecció de Serveis Socials li corresponen les funcions següents:  
a) Exercir la funció inspectora sobre les persones físiques o entitats que realitzen activitats de serveis socials en l'àmbit de la Comunitat Valenciana, així com sobre els centres o serveis, públics o privats, que desenvolupen aquest tipus d'activitats, i comprovar el compliment de les normes vigents en la matèria, estendre, si és procedent, les actes d'infracció o obstrucció corresponents, i proposar, si escau, les mesures correctores o de sanció corresponents.  
b) Vetlar pel respecte dels drets de les persones usuàries dels serveis socials.  
c) Comprovar el compliment de les lleis i la resta de disposicions vigents en matèria de serveis socials, i assessorar, orientar, proposar i, si escau, adoptar mesures per a l'establiment i l'assegurament de la legalitat, si fora necessari.  
d) Informar l'òrgan competent dels resultats de l'activitat inspectora, i proposar mesures per a elevar els nivells de qualitat dins dels plans de millora de les prestacions i serveis, a més de la formulació de mesures correctores davant de les possibles deficiències que es puguen detectar.  
e) Col·laborar amb la Conselleria en les labors de planificació, disseny, elaboració, organització, gestió, posada en marxa i avaluació de qualsevol de les estratègies, els plans, la mapificació i els instruments tècnics referents al sistema valencià de serveis socials i d'igualtat.  
  
f) Facilitar l'assistència tècnica a les persones interessades sobre els seus drets i deures, així com a les entitats, sobre la manera de complir les disposicions vigents sobre la matèria.  
g) Verificar l'adequació dels concerts, contractes de gestió de serveis socials i altres formes de gestió dels fons públics als criteris establits per la Llei 3/2019, de serveis socials inclusius, i les disposicions de desplegament d'aquesta.  
h) Elaborar els informes i estudis que siguen sol·licitats, en relació amb les matèries objecte de la inspecció.  
i) Qualssevol altres funcions que, en el marc del seu àmbit funcional, li encomane la secretària autonòmica o aquelles que se li atribuïsquen reglamentàriament.  
  
5. Elaboració del Programa anual bàsic d'inspecció (PAB)  
Cada any natural del període de vigència d'aquest pla es confeccionarà un programa anual bàsic d'inspecció.  
El programa anual bàsic serà elaborat pel Servei d'Inspecció en coordinació i d'acord amb els òrgans directius de la conselleria competent en matèria de serveis socials.  
Per a la confecció del PAB esmentat es procedirà de la forma següent:  
a) Les direccions generals, amb la consulta prèvia amb les direccions territorials, proposaran al final de cada any les actuacions d'inspecció que estimen necessàries que es realitzen l'any següent per a complir millor els objectius i plans. A fi d'acordar de manera més coherent aquestes actuacions d'inspecció, en aquesta fase d'elaboració del PAB únicament podran fer propostes les direccions generals. A tal fi es fa necessari que aquestes realitzen les consultes prèvies amb les direccions territorials de manera que la proposta que arribe al Servei d'Inspecció estiga prèviament acordada entre aquests dos òrgans directius.  
  
b) El PAB inicial contindrà les actuacions inspectores de caràcter ordinari previstes i el Servei d'Inspecció anirà elaborant el calendari de les actuacions en funció, entre altres, de factors com el personal inspector disponible i la situació dels centres o serveis per inspeccionar.  
c) A aquest PAB inicial se li aniran incorporant les actuacions d'inspecció no previstes inicialment, com les provinents de denúncies, i aquelles que vagen sent proposades de manera sobrevinguda en el transcurs de l'any. Aquesta incorporació es farà d'acord amb els criteris establits en l'apartat 8.  
El PAB és un document de planificació dinàmic en el qual s'aniran incorporant les actuacions inicialment proposades i les actuacions sobrevingudes i d'acord amb un calendari establit activament al llarg de l'any pel Servei d'Inspecció. Així mateix, el PAB és un document de caràcter reservat de l'òrgan superior de qui depenga orgànicament i funcionalment el Servei d'Inspecció.  
  
6. Línies d'actuació  
De conformitat amb l'article 127.1 de la Llei de serveis socials inclusius, estan sotmesos a la inspecció en matèria de serveis socials els serveis de totes les entitats, públiques i privades, que es desenvolupen en la Comunitat Valenciana, amb independència de l'existència d'ànim de lucre o no, de la situació administrativa, de la denominació formal de l'activitat, així com del lloc on la persona titular tinga la seu social o el domicili legal.  
A fi d'estructurar les actuacions d'inspecció en el programa anual bàsic corresponent (PAB), aquestes s'ordenaran segons les línies bàsiques d'actuació següents:  
  
LÍNIA 1. Supervisió i control de centres, serveis i programes  
1.1. Peticiones d'òrgans directius amb caràcter ordinari  
1.2. Autoritzacions  
1.3. Propostes del Servei d'Inspecció  
  
LÍNIA 2. Detecció i verificació de la qualitat assistencial  
2.1. Peticiones d'òrgans directius amb caràcter extraordinari  
2.2. Comprovació de denúncies  
  
LÍNIA 3. Optimitzar l'actuació d'inspecció  
3.1. Col·laboració en tasques de planificació  
3.2. Formació del personal inspector  
3.3. Revisió organitzativa, metodològica i logística  
En qualsevol actuació d'inspecció, amb independència dels motius que l'hagen originada i dels objectius concrets i específics que es busquen, es posarà l'accent en la comprovació dels drets de les persones en relació amb els serveis socials i, especialment, els reconeguts en la Llei 3/2019, de 18 de febrer, de serveis socials inclusius de la Comunitat Valenciana, així com en la normativa sectorial que resulte d'aplicació. Entesa aquesta normativa com a vigent o, si escau, aquella que la substituïsca.  
  
7. Descripció de les línies d'actuació  
L'experiència mostra que en l'activitat inspectora es donen actuacions previsibles que poden ser programades amb antelació incloent-les en el PAB corresponent i actuacions imprevisibles que no poden ser programades amb antelació, però que cal incorporar al PAB una vegada han sorgit. Amb la finalitat d'articular aquestes dues fonts d'acció s'estableixen dues línies d'actuació la diferenciació de les quals consisteix precisament en aquesta condició:   
  
LÍNIA 1. Supervisió i control de centres, serveis i programes  
En aquesta línia s'incorporen totes aquelles actuacions d'inspecció previsibles i que poden determinar-se en el moment en què s'elabora el PAB corresponent. L'origen de les actuacions pot ser a proposta d'un òrgan directiu en coordinació amb les direccions territorials, per noves autoritzacions i a proposta del mateix Servei d'Inspecció:  
  
1.1. Peticiones d'òrgans directius amb caràcter ordinari. Es tracta de les actuacions d'inspecció que determinen els òrgans directius de la conselleria competent en matèria de serveis socials en funció de les necessitats d'informació que tenen i els seus respectius plans estratègics i que proposen per a incloure-les en el moment d'elaborar el PAB corresponent.  
Aquesta línia es podrà desplegar en diferents modalitats que es determinaran en el PAB. Així, per exemple, en el cas que un òrgan directiu propose la inspecció d'una mostra significativa d'una tipologia determinada de recurs o propose la inspecció d'un aspecte concret del funcionament també d'una mostra significativa d'una tipologia determinada de recurs aquesta petició prendrà la forma d'una campanya específica.  
1.2. Noves autoritzacions. Una funció reglamentàriament establida del Servei d'Inspecció és la d'inspeccionar els serveis o centres de serveis socials de nova autorització o que han tingut una autorització de modificació substancial una vegada transcorregut un termini d'almenys sis mesos de produir-se aquesta amb la finalitat de comprovar si la posada en marxa i el funcionament s'ajusten a les condicions d'aquesta autorització (disposició addicional huitena del Decret 59/2019, de 12 d'abril, del Consell, d'ordenació del sistema públic valencià de serveis socials)  
  
Actualment, el Servei d'Inspecció té coneixement immediat i actualitzat de les noves autoritzacions o de les autoritzacions per modificació substancial per la qual cosa es tradueix en una dada que permet establir les inspeccions preceptives de manera programada i amb caràcter ordinari dins del PAB.  
1.3. Propostes del Servei d'Inspecció. Es tracta de les actuacions d'inspecció que determina el mateix Servei d'Inspecció en funció dels interessos manifestats pels òrgans directius i en funció, principalment, de criteris propis del servei i que s'incorporen al PAB en el moment de l'elaboració o al llarg d'aquesta.  
  
LÍNIA 2. Detecció i verificació de la qualitat assistencial  
En aquesta línia s'incorporen totes aquelles actuacions d'inspecció imprevistes en el moment d'elaborar el PAB corresponent, però que cal anar incorporant-les al mateix en el moment en què es produeixen. L'origen d'aquestes actuacions de caràcter extraordinari pot ser per petició sobrevinguda d'un òrgan directiu o per la presentació de denúncies:  
  
2.1. Peticiones d'òrgans directius amb caràcter extraordinari. Es donen moltes circumstàncies per les quals, a vegades, els òrgans directius tenen necessitat d'informació sobre un determinat servei o centre en el transcurs de l'any sense que aquesta necessitat estiguera prevista en el moment d'elaborar el PAB corresponent. En aquests casos les peticions de l'òrgan directiu tenen un caràcter sobrevingut i hauran d'estar motivada per a incorporar-les al PAB.  
2.2. Comprovació de denúncies. La comprovació dels fets denunciats per les persones usuàries de serveis o centres de serveis socials o pels seus familiars o responsables és una de les funcions essencials del Servei d'Inspecció. Atés el caràcter aleatori d'aquesta font d'acció inspectora així com per la particularitat especial que té a l'hora de determinar els objectius i la metodologia de la inspecció s'inclou en aquesta línia d'actuació. En tot cas, la comprovació de denúncies es considera prioritària dins del PAB.  
  
LÍNIA 3. Optimitzar l'actuació d'inspecció  
Aquesta línia incorpora totes aquelles accions tendents a millorar el funcionament del Servei d'Inspecció pel que fa a l'organització i gestió així com respecte de la metodologia d'intervenció.  
3.1. Col·laboració en tasques de planificació. La Llei 3/2019 de serveis socials inclusius recull com una funció del Servei d'Inspecció la col·laboració en labors de planificació, elaboració, organització, gestió, posada en marxa i avaluació de qualsevol de les estratègies, plans, mapificació i els instruments tècnics referents al sistema de serveis socials. D'aquesta manera el Servei d'Inspecció no sols es faculta com a garant de la implantació correcta del sistema de serveis socials, sinó que participa en el disseny i l'elaboració d'aquests.  
  
Aquesta col·laboració adquireix necessàriament una condició flexible que es concreta en cada moment en funció dels mecanismes transversals posats en marxa per la conselleria competent en matèria de serveis socials per a l'elaboració de la planificació i la innovació normativa i de gestió.  
3.2. Formació del personal inspector. S'inclourà en el PAB corresponent un pla de formació destinat al personal inspector que reculla, almenys, algun d'aquests quatre aspectes: a) revisió i anàlisi de la normativa, b) coneixements relatius a les àrees o als col·lectius de l'acció social, c) estructura funcional i territorial del sistema públic valencià de serveis socials i d) metodologia de l'acció inspectora.  
  
3.3. Revisió organitzativa, metodològica i logística. D'acord amb el principi de millora contínua, s'incorporaran en els PAB corresponents accions de caràcter transversal que permeten anar configurant un Servei d'Inspecció que complisca adequadament les seues funcions dins dels principis d'eficàcia i eficiència. Es posarà un èmfasi especial en aquelles mesures tendents a millorar la coordinació del Servei d'Inspecció amb la resta d'òrgans directius de la conselleria competent en matèria de serveis socials.  
  
8. Criteris d'actuació  
A fi d'articular en el programa anual bàsic corresponent les actuacions de caràcter previsible (línia 1) amb les de caràcter imprevisible (línia 2) i compaginar totes dues amb les mesures d'índole més flexibles i transversals (línia 3), s'actuarà d'acord amb els criteris següents:  
  
8.1. Es prioritzaran les actuacions provinents de:  
8.1.a. Coneixement de centres i serveis no autoritzats: en el moment que el Servei d'Inspecció tinga coneixement d'un centre que està funcionant sense l'autorització de funcionament preceptiva o d'un servei que està funcionant sense la declaració responsable preceptiva d'acord amb el que es disposa en l'article 62 de la Llei 3/2019, es comprovarà aquest fet. Aquesta comprovació tindrà prioritat respecte a altres actuacions d'inspecció.  
8.1.b. Comprovació de denúncies: l'atenció i comprovació de fets denunciats per persones usuàries, els seus familiars o qualsevol altra persona respecte a un centre o servei i mitjançant una via legalment establida tindrà prioritat respecte a altres actuacions d'inspecció ja programades.  
No obstant això, es farà una labor de valoració de la denúncia a fi d'establir l'oportunitat i la conveniència d'una actuació immediata o la possibilitat d'atendre-la dins del calendari de visites previstes en el PAB, si és el cas.  
No s'admetran a tràmit denúncies de caràcter anònim o que manquen manifestament de fonament. Així mateix, quan les denúncies es referisquen a matèries que són competències d'altres conselleries o d'altres administracions es traslladaran a aquestes.  
8.1.c. Peticions d'altres òrgans públics amb funcions administratives de vigilància, inspecció i control: les peticions que arriben a la conselleria competent en matèria de serveis socials per part d'organismes públics encarregats de vetlar pels drets de les persones (Síndic de Greuges, Fiscalia, serveis d'inspecció d'altres conselleries, etc.) i que siguen traslladades al Servei d'Inspecció seran motiu d'atenció prioritària respecte a altres actuacions d'inspecció.  
  
No obstant això, es farà una labor de valoració de la petició a fi d'establir l'oportunitat i la conveniència d'una actuació immediata o la possibilitat d'atendre-la dins del calendari de visites previstes en el PAB, si és el cas.  
8.1.d. Peticions sobrevingudes d'òrgans directius: atés el caràcter instrumental de la funció inspectora, el Servei d'Inspecció atendrà les peticions que vagen fent els diferents òrgans directius de la conselleria al llarg de l'any i en funció de les seues necessitats d'informació i verificació.  
En aquest cas, les peticions sobrevingudes al llarg de l'any i no previstes en el PAB inicial han d'estar motivades i l'òrgan directiu que la proposa ha d'indicar si es prioritza sobre altres actuacions ja proposades pel mateix òrgan i recollides en el PAB inicial.  
8.2. Propostes del mateix Servei d'Inspecció  
També amb la finalitat de preservar el caràcter instrumental de la funció inspectora les propostes que el mateix Servei d'Inspecció faça al PAB inicial així com al llarg de l'any s'ajustaran als interessos manifestats pels òrgans directius de la conselleria i prioritzaran les seues propostes d'acord amb:  
8.2.a. Constància que s'ha produït alguna alteració de l'objecte de la resolució d'autorització inicial d'un centre o servei considerat com una modificació substancial en el Decret 59/2019 sense que aquests canvis s'hagen notificat a la conselleria.  
8.2.b. Comprovació de requeriments d'esmena d'incompliments quan aquests afecten la vulneració de drets fonamentals o a l'atenció correcta a les persones usuàries, així com els relatius a la seguretat de les instal·lacions i els relacionats amb la inadequació de les plantilles de personal.  
8.2.c. Inspecció de centres o serveis a proposta del personal inspector que n'ha efectuat l'última inspecció per haver-se constatat una possible situació de risc sobre la qual s'estima necessari fer un seguiment estret.  
8.2.d. En el cas de propostes d'òrgans directius d'índole molt general (llistes obertes) el Servei d'Inspecció anirà determinant els centres o serveis concrets que s'han d'inspeccionar d'acord amb criteris propis com ara anys previs sense inspeccionar, requeriments pendents, valoració de les últimes inspeccions.  
  
9. Metodologia  
L'acció inspectora s'ajustarà en tot el que es disposa en el capítol I del títol VIII de la Llei 3/2019, de 18 de febrer, de serveis socials inclusius de la Comunitat Valenciana, així com a la normativa de desplegament.  
El personal inspector té la consideració d'autoritat pública en l'exercici de les seues funcions segons s'estableixen els articles 80.2 i 129.1 de la Llei 3/2019.  
Per al compliment de les seues funcions el personal inspector actuarà d'acord amb els principis de responsabilitat, objectivitat i imparcialitat.  
S'entén per actuació inspectora o inspecció el conjunt d'activitats complementàries desplegades per a recaptar informació, per a l'anàlisi i la valoració d'aquesta, per a fer propostes i per al seguiment d'aquestes. Això inclou, entre altres, la preparació, les visites als centres o serveis, la revisió i l'anàlisi de documentació, la sol·licitud d'informació, la sol·licitud de compareixences, les entrevistes, les activitats d'acarament d'informació, l'elaboració d'informes i de propostes, etc.  
  
a) Quant a la programació  
Tota actuació d'inspecció ha d'estar recollida en el PAB i inclosa en el calendari d'intervenció.  
Cada actuació d'inspecció motivarà l'obertura d'un expedient entés aquest en sentit lat, com a conjunt d'activitats ordenades per a l'obtenció d'informació, per a l'anàlisi i la valoració així com per a fer propostes. De manera general es distingeixen dues maneres d'identificar els expedients: d'una banda, els expedients oberts amb motiu de comprovar una denúncia (que s'identifiquen amb la majúscula D seguida del número d'ordre segons l'entrada de la denúncia en el SISS i l'any de referència) i la resta d'expedients, que amb independència de l'objecte i de l'òrgan directiu que els proposa es consideraran oberts d'ofici (i que s'identificaran amb la majúscula O seguida del número d'ordre assignat en el PAB i l'any de referència)  
Prèviament a una inspecció es recaptarà i estudiarà l'històric del recurs que s'han d'inspeccionar: la situació administrativa, el finançament, existència o no de processos sancionadors, les actuacions d'inspecció anteriors, normativa d'aplicació en funció de la tipologia, etc.  
b) En cas que es realitze una visita d'inspecció al centre o servei  
Les visites d'inspecció als centres i serveis es faran sense notificació prèvia, llevat que es considere oportú el contrari.  
Les visites d'inspecció podran efectuar-se qualsevol dia de la setmana i en qualsevol hora del dia i no en quedarà predeterminada ni la duració ni la continuïtat amb altres visites.  
El personal inspector actuant s'acreditarà davant els responsables dels recursos inspeccionats.  
S'efectuaran totes les actuacions de control i comprovació que s'estimen necessàries: entrevistes a personal treballador i/o a persones usuàries i/o a familiars, revisió de documents, observació directa de procediments, recorregut per les instal·lacions, presa de mostres, etc.  
  
En el cas de situacions especials podrà recaptar-se l'auxili o la col·laboració d'altres autoritats públiques.  
En el cas que es detecten situacions de vulneració imminent o perjudici greu per a la salut o la seguretat de les persones usuàries el personal inspector podrà adoptar mesures d'urgències segons el que s'estableix en l'article 132 de la Llei 3/2019.  
S'estendrà acta de les actuacions realitzades durant la visita i en aquesta es reflectiran, si escau, els incompliments detectats amb indicació de la normativa vulnerada.  
En l'acta també podrà requerir-se documentació que en el moment de la visita no estiguera disponible o una altra que es considere per a la presentació davant el Servei d'Inspecció. Així mateix, podrà requerir-se la compareixença de persones relacionades amb l'objecte d'inspecció davant el Servei d'Inspecció. En tots dos casos d'acord amb el que es disposa en l'article 131 en els apartats g) i i) respectivament de la Llei 3/2019.  
Aquestes mesures de caràcter general són extensibles i aplicables en cas de visites d'inspecció a la seu social o al domicili legal del titular d'un centre o servei.  
c) En cas que es realitze una visita d'inspecció a domicilis particulars  
Quan per al compliment de les seues funcions el personal inspector haja d'accedir a un domicili particular s'ha de fer amb una sol·licitud de permís prèvia i el consentiment dels titulars.  
Davant la negativa del permís per a accedir al domicili el personal inspector podrà posposar la visita d'inspecció fins a obtindre aquest permís. En cas que prevalga la negativa sense causa justificada podrà considerar-se com a obstrucció a la labor inspectora.  
Prèviament a accedir a l'immoble el personal inspector s'acreditarà davant els titulars i una vegada a l'interior es limitaran les tasques de comprovació a aquelles estances i procediments que siguen estrictament necessaris.  
S'estendrà acta de presència de les actuacions realitzades durant la visita domiciliària.  
En el cas que d'aquesta visita es desprenga algun incompliment aquest es reflectirà en l'acta que s'emeta durant la visita d'inspecció posterior a la seu de l'entitat proveïdora de serveis i en cas que no es realitze aquesta visita següent a la seu es reflectirà en l'informe que s'emeta de la inspecció.  
En qualsevol cas, tant en les visites d'inspecció a centres o serveis com en les visites d'inspecció a domicilis particulars, el personal inspector està facultat per a realitzar totes les actuacions que siguen necessàries per al compliment de les seues funcions i sempre dins dels principis de proporcionalitat i responsabilitat. Així mateix, el personal inspector està subjecte al secret i sigil professional respecte de la informació que conega per raó de les seues actuacions.  
d) Respecte a l'actuació de control  
Posteriorment a la visita d'inspecció es farà l'anàlisi i la valoració de la informació obtinguda i s'elaborarà un informe que podrà ser remés a l'òrgan directiu competent en el recurs inspeccionat.  
En el cas d'haver d'analitzar i valorar procediments molt especialitzats podrà recaptar-se la col·laboració i l'assessorament d'experts dins del personal de la mateixa conselleria competent en matèria de serveis socials o d'unes altres.  
En l'informe d'inspecció podran fer-se propostes que poden ser, entre altres:  
Requerir a l'entitat titular del recurs l'esmena dels incompliments i les incidències detectades durant la inspecció.  
Suggerir les mesures que cal adoptar per a la millora del funcionament a l'òrgan directiu competent en el recurs inspeccionat.  
L'obertura per part de l'òrgan competent d'un expedient sancionador per vulneració greu o molt greu d'algun precepte normatiu que afecte l'atenció adequada i el tracte a les persones usuàries o que afecte la seua seguretat i integritat.  
Després de l'emissió de l'informe es farà el seguiment de les propostes realitzades  
Tot això sense menyscapte que l'actuació d'inspecció es realitze sense una visita al centre o servei, i en aquest cas el procediment serà el d'establir l'estratègia per a obtindre la informació necessària i procedir segons el que s'indica en els apartats a i d.  
A fi de facilitar la comunicació amb les entitats titulars i els responsables dels centres i serveis es podran utilitzar procediments telemàtics en la sol·licitud i remissió d'informació.  
  
10. Memòria anual  
El Servei d'Inspecció elaborarà una memòria anual on es recolliran les actuacions efectuades i el grau de compliment del programa anual bàsic, així com altres actuacions que hagen sigut desenvolupades durant l'any.  
En aquesta memòria anual els indicadors bàsics seran el nombre d'inspeccions realitzades de les incloses en el programa anual bàsic en cadascun dels seus apartats o línies d'actuació. Es diferenciaran les actuacions d'inspecció efectuades d'ofici de les efectuades per denúncia.   
Juntament amb aquests indicadors bàsics se n'afegiran d'altres més específics com el temps transcorregut entre l'entrada en el Servei d'Inspecció d'una denúncia i la realització de la comprovació corresponent d'aquesta, el nombre de propostes d'obertura d'expedient sancionador, etc. En el cas que en el PAB s'hagen establit objectius concrets hauran de ser motiu de valoració en la memòria final.  
A més d'indicadors de compliment es farà una valoració respecte de qüestions com ara: tipologia de recursos, naturalesa i qüestions més denunciades, naturalesa i qüestions on es detecten més incompliments i incidències, naturalesa i qüestions que han motivat propostes d'incoació d'obertura d'expedients sancionadors.  
  
Per a l'elaboració de la memòria anual podrà requerir-se als òrgans directius de la conselleria competent en matèria de serveis socials la participació en la valoració del compliment dels objectius buscats amb les propostes que van realitzar per a la confecció del programa anual bàsic corresponent o les que van realitzar posteriorment de manera sobrevinguda.